கேலி – நகையாடுதல் கேலியாம். கிண்டியறிந்து கொண்ட செய்தியைக் கொண்டு நகையாடுதல் கிண்டலும் கேலியுமாம். “என்னைப் பார்த்தால் உனக்குக் கிண்டலும் கேலியுமாக இருக்கிறது” என்று இயலாதார் தம்மை நொந்து கொள்ளுதல் கண்கூடு. கிட்ட – கிட்டத்தில் அல்லது நெருக்கத்தில் முட்ட – கண்ணுக்குப் படுமாறோ காதுக்குப் படுமாறோ உள்ள தொலைவில். ‘போனவன் கிட்ட முட்டத் தெரியவில்லை’ ‘வண்டி கிட்ட முட்டத் தெரியவில்லை’-இன்னவாறு ‘கிட்ட முட்ட’ வழங்கப்படுகின்றது. கிட்டுதல்-நெருங்குதல், ‘கிட்டத்து வீட்டுக்காரர் எட்டத்து வீட்டுக்காரர் என்பவை சொல்லப்படுபவை. ‘கிட்டிபோட்டு இறுக்குதல்’ என்பதும் வழக்கு.